शेखर भी पिछले तीन वर्षों से मेरे काम के एक हिस्से को ही कर रहा था.आदमी की जरूरतें जब कुछ एक समान होती हैं तो नज़दिकियां भी बनते देर नहीं लगती. कुछ जरूरतों ने ही हमदोनों को बेहद करीब ला खड़ा किया. शेखर अक्सर सवालों को ही अपनी जरूरत समझता था. उसके जीवन में रंग एक नहीं थे, कई थे. पर उसके सवालों का रंग बहुत तेजी से बदलता था. वह मुझसे भी कई ऐसे सवाल करता जिसे हँसकर टाल देना ही मैंने कई बार वाज़िब समझा. वह अपने आसपास फैले सामाजिक कार्यकर्ताओं को भी अपने सवालों से परेशान कर देता.कई ऐसे रास्ते थे जिन पर बस वही चल सकता था, इसलिए कई बार वह अकेला पड़ा, कई बार उसकी हिम्मत टूटी. लेकिन वह बिल्कुल जिस तरह टिका रहना चाहता था, उसी तरह टिका रहा.